Emirates skort passasiersvlugte opFoto: (AP Photo/Jon Gambrell, File) Een van die wêreld se grootste lugrederye, Emirates, het aangekondig dat hy van Woensdag af al sy passasiersvlugte opskort. Die staatsbeheerde lugdiens het Sondag in ŉ verklaring benadruk dat hy sal voortgaan om vrag, waaronder noodsaaklike goedere soos mediese voorraad, oor die hele wêreld met sy Boeing 777-vragvliegtuie te vervoer. Emirates gaan ook die salaris van sy meerderheid werknemers vir drie maande verlaag, maar nie poste besnoei nie. Emirates het gesê hy het “so lank moontlik” passasiersvlugte probeer bedryf om reisigers te help om terug te keer te midde van die reisverbod, beperkings en sluitings wat deur talle lande aangekondig is. Sjeik Ahmed bin Saeed Al-Maktoum, uitvoerende hoof en voorsitter van Emirates, het die situasie as ŉ ongekende krisis beskryf en gesê die wêreld het letterlik in kwarantyn gegaan weens die koronavirus en die Covid-19-siekte wat dit veroorsaak. Al-Maktoum het gesê die lugredery het aan die begin van die jaar finansieel goed gevaar, maar die virus het dit “die afgelope ses weke skielik en pynlik tot stilstand gebring”. “Ons bevind ons in ŉ situasie waar ons nie passasiersdienste lewensvatbaar kan bedryf totdat lande hul grense weer oopmaak en reisvertroue terugkeer nie.” Emirates het in sy mees onlangse boekjaar ŉ wins van $237 miljoen aangeteken. In die vorige boekjaar het die lugredery ŉ wins van $762 miljoen aangeteken. Emirates het verlede jaar ongeveer 58 miljoen passasiers vervoer. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.